COM7-SYNEX เข้าซื้อหุ้นฝ่ายละ 30% ใน “บัฟ(ประเทศไทย)”
COM7-SYNEX เข้าซื้อหุ้นฝ่ายละ 30% ใน "บัฟ(ประเทศไทย)" ผู้ให้บริการสินเชื่อเช่าซื้อรถจักรยานยนต์ จากผู้ถือหุ้นเดิม มูลค่าลงทุนฝ่ายละ 268.21 ล้านบาท
27 มิ.ย. 2560

บริษัท คอมเซเว่น จำกัด (มหาชน) หรือ COM7 และบริษัท ซินเน็ค (ประเทศไทย) จำกัด (มหาชน) หรือ SYNEX เปิดเผยว่า เมื่อวานนี้ (26 มิ.ย.) ได้เข้าซื้อหุ้นฝ่ายละ 30% ในบริษัท บัฟ (ประเทศไทย) จำกัด ผู้ให้บริการสินเชื่อเช่าซื้อรถจักรยานยนต์ มูลค่าลงทุนฝ่ายละ 268.21 ล้านบาท คิดเป็นมูลค่าลงทุนรวม 536.42 ล้านบาท
โดย SYNEX ระบุว่า การลงทุนดังกล่าวจะเป็นโอกาสในการขยายธุรกิจไปสู่ธุรกิจเช่าซื้อเพื่อต่อยอดการทำธุรกิจแบบครบวงจร และยังเป็นการขยายฐานลูกค้าผ่านพันธมิตรทางธุรกิจ ซึ่งจะนำไปสู่การสร้างมูลค่าเพิ่มให้แก่บริษัทและผู้ถือหุ้น รวมถึงเป็นการสนับสนุนผลการดำเนินงานของบริษัทให้เติบโตอย่างมั่นคง
ทั้งนี้ การลงทุนดังกล่าวเป็นไปตามมติที่ประชุมของคณะกรรมการของแต่ละบริษัทก่อนหน้านี้ และได้มีการลงนามสัญญาซื้อขายหุ้นตามที่ได้รับอนุมัติจากคณะกรรมการของแต่ละบริษัทเมื่อวันที่ 25 พ.ค.60 รวมถึงได้ดำเนินการตามเงื่อนไขต่างๆ ที่กำหนดในสัญญาดังกล่าวครบถ้วนแล้ว จนนำมาซึ่งการซื้อขายหุ้นดังกล่าวเมื่อวานนี้
สำหรับการซื้อหุ้นในบัฟ ดังกล่าวเป็นการซื้อพร้อมกันของทั้ง 2 บริษัท และนักลงทุนรายอื่น โดยซื้อจากกลุ่มผู้ถือหุ้นเดิม คือบริษัท มิตซุย แอนด์ คัมปนี จำกัด และบริษัท มิตซุย บุซซัน ออโตโมทีฟ (ประเทศไทย) จำกัด ภายหลังการซื้อขายหุ้นดังกล่าวจะทำให้ผู้ถือหุ้นในบัฟ เปลี่ยนแปลง
โดย COM7 จะเข้ามาถือหุ้น 30% ,SYNEX ถือหุ้น 30% ,บริษัท มิตซุย แอนด์ คัมปนี จำกัด ถือหุ้น 25% จากเดิม 48.9999% ,นักลงทุนรายอื่น ถือหุ้น 14.9999% ขณะที่บริษัท มิตซุยแอนด์ คัมปนี (ไทยแลนด์) จำกัด ถือหุ้นเท่าเดิมที่ 0.0001% ส่วนบริษัท มิตซุย บุซซัน ออโตโมทีฟ (ประเทศไทย) จำกัด ไม่มีสัดส่วนการถือหุ้นเหลืออยู่จากเดิมถืออยู่ 51%